Document ID: 32004R2269

ΚΑΝΟΝΙΣΜΌΣ (ΕΚ) αριθ. 2269/2004 ΤΟΥ ΣΥΜΒΟΥΛΊΟΥ
της 20ής Δεκεμβρίου 2004
για την τροποποίηση των κανονισμών (ΕΚ) αριθ. 2340/2002 και (ΕΚ) αριθ. 2347/2002 περί καθορισμού των αλιευτικών δυνατοτήτων για τα είδη βαθέων υδάτων όσον αφορά τα κράτη μέλη που προσχώρησαν το 2004
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη περί ιδρύσεως της Ευρωπαϊκής Κοινότητας,
την πράξη περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των Συνθηκών επί των οποίων βασίζεται η Ευρωπαϊκή Ένωση (Πράξη προσχώρησης του 2003) (1), και ιδίως το άρθρο 57 παράγραφος 2,
την πρόταση της Επιτροπής,
Εκτιμώντας τα ακόλουθα:
(1)
Στην Πράξη προσχώρησης του 2003, δεν πραγματοποιήθηκε καμία προσαρμογή στον κανονισμό του Συμβουλίου (ΕΚ) αριθ. 2340/2002, της 16ης Δεκεμβρίου 2002, περί καθορισμού για το 2003 και το 2004 των αλιευτικών δυνατοτήτων για τα αποθέματα ιχθύων βαθέων υδάτων (2) όσον αφορά την κατανομή αλιευτικών δυνατοτήτων για είδη βαθέων υδάτων στα νέα κράτη μέλη. Ως εκ τούτου, είναι απαραίτητο να κατανεμηθούν οι εν λόγω αλιευτικές δυνατότητες στα κράτη μέλη που προσχώρησαν το 2004, λαμβάνοντας υπόψη αλιευτικά χαρακτηριστικά παρόμοια με τα χρησιμοποιούμενα κατά το 2002 προκειμένου να επιτραπεί στους αλιείς των εν λόγω κρατών μελών να συνεχίσουν τις δραστηριότητές τους.
(2)
Η κατανομή αλιευτικών δυνατοτήτων δεν θα πρέπει να έχει ως αποτέλεσμα την υπαγωγή των αλιευμάτων που αλιεύθηκαν νόμιμα πριν την 1η Μαΐου 2004 σε μειώσεις ποσοστώσεων βάσει του άρθρου 23 παράγραφος 1 του κανονισμού (ΕΟΚ) αριθ. 2847/93 του Συμβουλίου της 12ης Οκτωβρίου 1993 για τη θέσπιση συστήματος ελέγχου της κοινής αλιευτικής πολιτικής (3), του άρθρου 5 του κανονισμού (ΕΚ) αριθ. 847/96 του Συμβουλίου, της 6ης Μαΐου 1996, που αφορά τη θέσπιση συμπληρωματικών όρων για την ετήσια διαχείριση των TAC και των ποσοστώσεων (4) ή του άρθρου 26 του κανονισμού (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής (5).
(3)
Ο κανονισμός του Συμβουλίου (ΕΚ) αριθ. 2347/2002 της 16ης Δεκεμβρίου 2002, για τη θέσπιση ειδικών απαιτήσεων πρόσβασης και συναφών όρων που εφαρμόζονται στην αλιεία αποθεμάτων βαθέων υδάτων (6) καθορίζει τα ανώτατα όρια ισχύος μηχανών και αλιευτικής ικανότητας του αλιευτικού στόλου ο οποίος μπορεί να εκφορτώνει σημαντικές ποσότητες ειδών βαθέων υδάτων και ορίζει περίοδο αναφοράς για τη θέσπιση των εν λόγω ανωτάτων ορίων, ήτοι τρία έτη πριν από την έναρξη ισχύος του. Απαιτείται η περίοδος αναφοράς για τη θέσπιση των ανωτάτων αυτών ορίων να λαμβάνει υπόψη τα πρόσφατα έτη, προκειμένου να μπορούν οι αλιείς των νέων κρατών μελών να συνεχίσουν τις δραστηριότητές τους.
(4)
Προκειμένου να καταστεί δυνατή η εφαρμογή των κανονισμών (ΕΚ) αριθ. 2340/2002 και (ΕΚ) αριθ. 2347/2002 στα κράτη μέλη που προσχώρησαν το 2004 από την ημερομηνία προσχώρησης, επιβάλλεται ο κανονισμός αυτός να τεθεί σε ισχύ την 1η Μαΐου 2004.
(5)
Ως εκ τούτου, οι κανονισμοί (ΕΚ) αριθ. 2340/2002 και (ΕΚ) αριθ. 2347/2002 θα πρέπει να τροποποιηθούν αναλόγως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2340/2002 τροποποιείται ως εξής:
1)
Παρεμβάλλεται το ακόλουθο άρθρο:
«Άρθρο 3α
1. Τα αλιεύματα μεταξύ της 1ης Ιανουαρίου και της 1ης Μαΐου 2004 σκαφών των κρατών μελών τα οποία προσχώρησαν το 2004 καταλογίζονται στις ποσοστώσεις που καθορίζονται στο παράρτημα 1.
2. Το αργότερο εντός 15 ημερών από την ημερομηνία δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης, τα κράτη μέλη που αναφέρονται στην παράγραφο 1, κοινοποιούν στην Επιτροπή την ποσότητα των αλιευμάτων τους μεταξύ της 1ης Ιανουαρίου και της 1ης Μαΐου 2004.»
2)
Παρεμβάλλεται το ακόλουθο άρθρο:
«Άρθρο 4α
Το άρθρο 23 παράγραφος 1 του κανονισμού (ΕΟΚ) αριθ. 2847/93, το άρθρο 5 του κανονισμού (ΕΚ) αριθ. 847/96 και το άρθρο 26 του κανονισμού (ΕΚ) αριθ. 2371/2002 της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής (7) δεν εφαρμόζονται στα αλιεύματα που αλιεύθηκαν πριν από την 1η Μαΐου 2004 καθ' υπέρβασην της ποσόστωσης που καθορίζεται στο παράρτημα Ι του παρόντος κανονισμού από σκάφη κρατών μελών που προσχώρησαν το 2004.»
3)
Το παράρτημα Ι τροποποιείται σύμφωνα με το παράρτημα του παρόντος κανονισμού.
Άρθρο 2
Στο άρθρο 4 του κανονισμού (ΕΚ) αριθ. 2347/2002 προστίθεται η ακόλουθη παράγραφος:
«3. Κατά παρέκκλιση της παραγράφου 1, τα κράτη μέλη που προσχώρησαν το 2004, υπολογίζουν την αθροιστική ισχύ και τον αθροιστικό όγκο των σκαφών τους τα οποία, κατά τη διάρκεια οποιουδήποτε από τα έτη 2000, 2001 ή 2002, εκφόρτωσαν ποσότητα μεγαλύτερη των 10 τόνων οποιουδήποτε μείγματος ειδών βαθέων υδάτων. Οι αθροιστικές αυτές τιμές γνωστοποιούνται στην Επιτροπή.».
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαΐου 2004.
Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
Βρυξέλλες, 20 Δεκεμβρίου 2004.

Labels: 15
6